Diari Oficial de la Generalitat Valenciana


Sumari del DOGV 6457, del 10-02-2011 (2011/1390)

ORDE 3/2011, de 28 de gener, de la Conselleria d'Agricultura, Pesca i Alimentació, per la qual s'establix el procediment de concessió i pagament de les ajudes al sector apícola a la Comunitat Valenciana per a fomentar el manteniment de la seua activitat i es convoquen per a l'exercici 2011.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6457

Data del DOGV
:   10-02-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/1390


Data del document
:   28-01-2011

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * ajuda pública

ORDE 3/2011, de 28 de gener, de la Conselleria d'Agricultura, Pesca i Alimentació, per la qual s'establix el procediment de concessió i pagament de les ajudes al sector apícola a la Comunitat Valenciana per a fomentar el manteniment de la seua activitat i es convoquen per a l'exercici 2011. [2011/1390]  
Durant els últims anys, el sector apícola ha suportat determinades condicions adverses, no sols des del punt de vista de la meteorologia, com el cas de la sequera, sinó també d'origen sanitari i comercial, i això ha provocat, en part, una descapitalització de les seues explotacions, la qual cosa s'ha traduït en un obstacle per a fer front a nous reptes en matèria de millora de la qualitat, cap a la qual totes les produccions ramaderes han de tendir, com a única forma d'optimitzar els seus rendiments.  
L'interés per l'apicultura s'ha incrementat durant els últims anys, no sols per la seua repercussió econòmica directa, producció de mel, pol·len, cera, etc., sinó també per la seua contribució al manteniment de l'entorn natural i a la biodiversitat a través de la pol·linització, també per la seua contribució a mantindre la població rural fixada en el seu entorn, la qual cosa incidix de forma important en el manteniment dels ecosistemes rurals i naturals aprofitant recursos naturals no utilitzats per cap altra activitat productiva.  
Conscient d'este interés, la Conselleria d'Agricultura, Pesca i Alimentació ha promogut la creació d'un règim d'ajudes destinat a estimular el manteniment d'esta activitat en el nostre àmbit territorial.  
Estes ajudes han sigut comunicades a la Comissió juntament amb el Programa Nacional Apícola, dins del marc establit en l'article 105 del Reglament (CE) número 1234/2007, de 22 d'octubre de 2007, del Consell, pel qual es crea una organització comuna de mercats agrícoles i s'establixen disposicions específiques per a determinats productes agrícoles (reglament únic per a les OCM), i s'acull a l'excepció prevista en l'apartat 2.b de l'esmentat article per no ser mesures concedides a favor de la producció o del comerç i aprovades per Decisió de 14 de setembre de 2010, de la Comissió, per la qual s'aprova el Programa Nacional de Millora de la Producció i Comercialització dels Productes de l'Apicultura presentat per Espanya d'acord amb el Reglament (CE) 1234/2007, del Consell, i que decidix la contribució de la Comissió a l'esmentat programa. Per la qual cosa estes ajudes no estan subjectes a l'article 107 i següents del TFUE.  
Per tot això, a proposta de la directora general de Producció Agrària,   
ORDENE  
Article primer  
S'establix com annex I d'esta disposició el procediment de concessió i pagament de les ajudes al sector apícola a la Comunitat Valenciana per a fomentar el manteniment de la seua activitat.  
DISPOSICIONS ADDICIONALS  
Primera  
Convocar, per a l'exercici 2011, les ajudes al sector apícola a la Comunitat Valenciana per a fomentar el manteniment de la seua activitat.  
Segona  
D'acord amb la Llei 17/2010, de 30 de desembre, de Pressupostos de la Generalitat, per a l'exercici 2011, la dotació pressupostària és de 706.800 €, a càrrec de la línia T1788, del capítol IV, de la partida pressupostària 23.12.28.0581.963.88.6.  
Tercera  
El termini de presentació de sol·licituds, per a l'exercici 2011, és de 30 dies naturals, que es comptaran des de l'endemà de la publicació d'esta orde en el Diari Oficial de la Comunitat Valenciana.  
DISPOSICIONS FINALS  
Primera  
Es delega en el director general competent en matèria de ramaderia la concessió i la denegació de les ajudes previstes en esta orde.  
Segona  
Es faculta el director general competent en matèria de ramaderia per a emetre els actes, les resolucions i les instruccions que siguen necessaris per a l'aplicació d'esta orde.  
Esta norma entrarà en vigor l'endemà de la publicació en el Diari Oficial de la Comunitat Valenciana.  
València, 28 de gener de 2011  
La consellera d'Agricultura, Pesca i Alimentació,  
MARITINA HERNÁNDEZ MIÑANA  
Annex I  
Apartat 1. Objecte i finalitat  
S'establix una línia d'ajudes al sector apícola de la Comunitat Valenciana amb l'objectiu de fomentar el manteniment d'esta activitat en el seu àmbit territorial.   
Apartat 2. Beneficiaris i requisits  
1. Seran beneficiaris de les ajudes previstes en estes bases les persones físiques o jurídiques i les comunitats de béns que tinguen la consideració de titulars d'explotacions apícoles professionals, segons definició del Reial Decret 209/2002, de 22 de febrer, pel qual s'establixen les normes d'ordenació apícola, inscrites en RERA, i que complisquen els requisits següents:  
a) El titular de l'explotació ha de tindre el domicili fiscal a la Comunitat Valenciana.  
b) Estan inscrits en el RERA abans de l'1 de gener de l'any anterior a l'exercici econòmic per al qual se sol·licita l'ajuda.  
c) Tindre identificada la totalitat dels seus ruscos, d'acord amb el Reial Decret 209/2002, de 22 de febrer, pel qual s'establixen normes d'ordenació de les explotacions apícoles.  
d) Haver realitzat l'actualització anual del nombre de ruscos en el RERA.  
e) Formalitzar un compromís pel qual es comprometen a mantindre els ruscos subvencionables en l'àmbit territorial de la Comunitat Valenciana un mínim de 3 mesos.  
2. No poden ser beneficiaris d'estes ajudes aquells sol·licitants en els quals concórreguen algunes de les circumstàncies que es recullen en els apartats 2 i 3, de l'article 13, de la Llei 38/2003, de 17 de novembre, General de Subvencions.  
Apartat 3. Quantia de les ajudes  
1. La quantia màxima que es concedirà als apicultors que complisquen els requisits esmentats en l'article anterior serà de 4 - per rusc.  
2. El nombre de ruscos subvencionables per cada sollicitant individual serà de 500. En el cas d'explotacions associatives, este nombre màxim no pot excedir de 500 ruscos per cada soci.  
A partir dels primers 500 ruscos només rebrà ajuda el 50% dels ruscos del sol·licitant registrats en el RERA.  
3. Es prendrà com a referència per al nombre de ruscos subvencionables el cens reflectit en el Registre d'Explotacions Ramaderes (RERA) a data 15 de novembre de l'any anterior a l'exercici econòmic per al qual se sol·licita l'ajuda.  
Apartat 4. Compatibilitat  
Les subvencions convocades per esta orde són incompatibles amb qualsevol altra ajuda concedida per esta o altres administracions o entitats públiques o privades, per a la mateixa finalitat i per als mateixos ruscos, dins del mateix any de concessió de l'ajuda.  
Apartat 5. Sol·licituds  
Les sol·licituds d'ajuda, emplenades en imprés normalitzat, aniran dirigides a la directora general de Producció Agrària de la Conselleria d'Agricultura, Pesca i Alimentació, i es presentaran preferentment a les oficines comarcals de la comarca on residisca l'apicultor, o si no n'hi ha, en qualsevol dels llocs establits en l'article 38.4 de la Llei 30/1992. S'hi adjuntarà la documentació següent:  
a) Còpia del DNI o CIF del sol·licitant, així com de l'acreditació de la seua personalitat jurídica.  
b) Les agrupacions de persones físiques o jurídiques sense personalitat, la documentació que exigix l'article 11.3 de la Llei 38/2003.  
c) Planificació de l'activitat de transhumància que cal realitzar en la qual es preveu l'estada mínima de 3 mesos en l'àmbit territorial de la Comunitat Valenciana (compromís de permanència en model normalitzat).  
d) Acreditació d'explotació prioritària, si s'escau.  
e) Acreditació d'estar donat d'alta en el sistema especial per a treballadors per compte propi agraris del règim especial de treballadors autònoms, si s'escau.  
f) Cursos realitzats a la Conselleria d'Agricultura, Pesca i Alimentació o qualsevol altra entitat pública, si s'escau.  
g) Document de manteniment de tercers (si no està donat d'alta o hi ha modificacions).  
h) Declaració responsable de no estar sotmés a les prohibicions per a obtindre la condició de beneficiari esmentades en els apartats 2 i 3 de l'article 13 de la Llei 38/2003.  
i) Declaració responsable del sol·licitant sobre el compliment de la normativa d'integració laboral de persones amb discapacitat, o si s'escau, l'exempció de l'esmentada obligació, segons s'establix en el Decret 279/2004, de 17 de desembre, del Consell.  
La presentació de la sol·licitud faculta l'administració per a demanar l'acreditació del compliment de les obligacions tributàries, fiscals o davant de la Seguretat Social.  
Apartat 6. Instrucció i resolució  
La primera revisió administrativa s'ha de realitzar a les oficines comarcals pel personal de l'administració que designe el director d'esta.  
Les sol·licituds han de ser revisades i s'ha de verificar que contenen la documentació exigida i que tenen tots els requisits per a la concessió de les ajudes que s'establixen en esta orde. Si s'aprecia alguna omissió o errada, es requerirà el sol·licitant perquè, en el termini de 10 dies, aporte la documentació necessària o esmene els defectes observats, i se li farà saber que, en cas contrari, se'l considerarà desistit de la seua petició, prèvia resolució que ha de ser dictada en els termes que es preveuen en l'article 42, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. S'ha de realitzar la gravació i la baremació de les sol·licituds d'acord amb els criteris que s'establixen en l'apartat 7 d'esta orde.   
La instrucció del procediment de concessió correspon a les direccions territorials de la Conselleria d'Agricultura, Pesca i Alimentació que, sobre la base de la informació rebuda de les oficines comarcals, remetran a l'òrgan col·legiat un informe d'avaluació de les sol·licituds.  
A la vista de l'informe d'avaluació, l'òrgan col·legiat realitzarà la proposta de concessió de les ajudes. Este òrgan col·legiat ha d'estar integrat per 3 funcionaris de l'àrea competent en matèria de ramaderia, designats per resolució del director general competent en esta matèria.  
A la vista de la documentació aportada i la proposta de l'òrgan col·legiat, el director general competent en matèria de ramaderia resoldrà la concessió d'estes ajudes. La resolució inclourà la concessió o denegació expressa de la subvenció.   
El termini màxim per a resoldre i notificar-li la resolució del procediment no pot excedir de 3 mesos, des del dia que comença el termini de presentació de sol·licituds. La falta de resolució expressa en l'esmentat termini tindrà efecte desestimatori.  
Apartat 7. Criteris de prioritat  
1. El procediment de concessió serà l'ordinari de concurrència competitiva, es donarà prioritat a la distribució de les ajudes d'acord amb els criteris següents:   
1r. Explotació prioritària:15 punts.  
2n. Estar donat d'alta en el sistema especial per a treballadors per compte propi agrari del règim especial de treballadors autònoms: 10 punts.   
3r. Per cursos realitzats a la CAPA o qualsevol altra entitat pública, relacionats amb la apicultura:- 1 punt per cada 10 hores. Fins a un màxim de 5 punts.  
4t. Per cada 100 ruscos, 1 punt (no puntuen les fraccions de 100).  
2. Si ordenades les sol·licituds segons l'anterior prioritat no hi haguera fons disponibles per al mateix nivell de puntuació, tindran preferència en l'adjudicació aquelles empreses que acrediten, amb anterioritat a la publicació de la norma per la qual es regulen les ajudes o subvencions, ocupar major percentatge de treballadors discapacitats en relació amb les respectives plantilles d'estes, o bé es comprometen a contractar un percentatge major de treballadors discapacitats durant l'àmbit temporal de l'ajuda o subvenció.  
3. Si efectuada esta classificació no hi haguera fons suficients per a cobrir les sol·licituds d'un mateix nivell de puntuació, les ajudes es distribuiran proporcionalment entre els beneficiaris d'esta, i es prorratejarà l'import disponible entre les diferents sol·licituds.  
Apartat 8. Obligacions dels beneficiaris  
Són obligacions dels beneficiaris, totes les que s'establixen en l'article 14 de la Llei38/2003, de 27 de novembre, General de Subvencions, i en particular:  
a) Realitzar l'activitat o adoptar el comportament que fonamente la concessió de la subvenció en la forma i el termini establits.  
b) Facilitar tota la informació requerida i sotmetre's a les actuacions de comprovació que l'entitat concedent considere oportunes, amb la finalitat de comprovar la veracitat de les dades consignades en la documentació presentada i el compliment dels requisits per a la percepció de l'ajuda.  
c) Comunicar a la Conselleria d'Agricultura, Pesca i Alimentació l'obtenció d'altres subvencions o ajudes per a la mateixa finalitat, procedents de qualssevol altres administracions o ens públics o privats, nacionals o internacionals.  
d) Mantindre el nombre mínim de ruscos inscrits en RERA almenys durant l'exercici econòmic per al qual se sol·licita l'ajuda, i a comunicar i justificar les baixes que es produïsquen durant este període en els deu dies hàbils següents a tindre coneixement de les esmentades baixes.   
e) Comunicar a la Direcció General de Producció Agrària qualsevol modificació en els períodes i/o les ubicacions declarats en el compromís de permanència, amb una antelació mínima de 10 dies a la seua instal·lació.  
f) Comunicar a l'entitat concedent qualsevol incidència que supose una variació en els requisits necessaris per a la concessió de les ajudes.  
Apartat 9. Controls  
S'han d'inspeccionar sobre el terreny un mínim del 50% de les sol·licituds aprovades amb la finalitat de verificar el compliment de les condicions de concessió i pagament.  
Estes inspeccions s'han de realitzar sobre el total dels ruscos inscrits en el RERA i no s'han de considerar aptes aquells que no estiguen correctament identificats amb el número de registre de l'explotació o no es troben en l'emplaçament comunicat, en la data prevista.  
Apartat 10. Reintegrament de les quantitats percebudes  
Segons allò que s'establix en l'article 37.1 de la Llei 38/2003, General de Subvencions, serà procedent el reintegrament de les quantitats percebudes i l'exigència de l'interés de demora des del moment del pagament de l'ajuda en els casos allí contemplats.  
El procediment de reintegrament de les quantitats percebudes s'ha de regir per allò que s'establix en el títol II de la Llei 38/2003, de 17 de novembre, General de Subvencions, i en les disposicions generals sobre procediments administratius contingudes en el títol VI de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
Apartat 11. Normativa aplicable  
El règim jurídic de les ajudes contingudes en esta orde es regirà per allò que es preveu en esta; en els preceptes bàsics de la Llei 38/2003, de 17 de novembre, General de Subvencions; en el Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions, i la resta de normativa autonòmica aplicable; el Decret 279/2004, de 17 de desembre, del Consell, pel qual es regulen els procediments de contractació i de concessió de subvencions per al foment de l'ocupació de persones amb discapacitat (DOGV de 21.12.2004), que queda igualment supeditat a allò que disposen les autoritats comunitàries, de conformitat amb els reglaments aplicables a estes.  
Així mateix, i com a norma supletòria de caràcter general la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
Apartat 12. Acceptació de bases  
La participació en esta convocatòria implica l'acceptació de les bases que la regulen.